1918 is mit de Novembaunruhen de Wittelsbacher Monarchie zammabrocha. Am 8. November hams an Voiksstaat Bayern ausgruafa. Späda is de "Räterepublik" erricht worn. 1920 is Coburg afgrund oana Abstimmung z'Bayern kemma. 1923 is da sog. Hitlerputsch in Bayern gscheidat. Zwischn 1933 und 1945 wor Bayern ois Vawoitungseinheit fast bedeitungslos, s Reich wor in Gaue aufteit. Im Kriag san boarische Städte wia Minga, Niamberg oda Wiazburg duach Bombn stoak zasteat worn. De Besatzungsmächte ham dann dafia gsorgt, dass vor oim Sudetndeitsche Vatriebane nach Bayern umgsiedlt worn san. Bis 1949 is de Beväikarung desweng um a Viatl gwachsn. Noch da Besetzung durch de Amerikana is Bayern, a Tei vo da neichn Bundesrepublik Deitschland worn, de Rheinpfoiz hod nimma dazua ghead. Wirtschafdli is boid bergaf ganga und Bayern hod se vom Agrar- zuaram moderna Industriestaat entwickeld.